La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 16 de gener de 2020, que són les que els corresponen els números 33/2020 a 64/2020 i dona compte al Ple de les actuacions realitzades de conformitat amb la valoració de les admissions que s'ha dut a terme.
Aprovació de l'acta de la sessió anterior
Es dona per llegida l'acta de la sessió del dia 16 de gener de 2020, corresponent a les sessió tercera del Ple de 2020.
La senyora Elisabet Samarra formula dues esmenes al text, per tal de precisar que les persones reclamants dels expedients 823/2019 i 824/2019, no vàren acreditar la seva identificació.
Les esmenes seran introduïdes per la secretària a les actes definitives.
Proposta de resolució d'inadmissió del recurs de reposició contra la Resolució 792/2019, de 19 de desembre
El senyor Josep Mir, ponent de la Proposta de resolució d'inadmissió del recurs de reposició contra la Resolució 792/2019, de 19 de desembre, en la qual l'administració reclamada era l'Insitut Català de la Salut, proposa la inadmissió del recurs de reposició atès que, de conformitat amb la normativa en vigor, les resolucions de les reclamacions de la GAIP preveuen únicament la seva impugnació en via de recurs contenciós administratiu.
Proposta de resolució de finalització de la Reclamació 647/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 647/2019 per pèrdua d'objecte, formulada contra l'Ajuntament de Cabanabona i la Mancomunitat de Serveis del Mig Segre, i que té per objecte l'accés a la data i durada de la concessió del servei d'abastament d'aigua del municipi, informa que la persona reclamant hauria rebut la informació demanada durant la tramitació del procediment, i correspon per tant finalitzar-lo per la pèrdua sobrevinguda de l'objecte.
Així mateix, assenyala que el retard en la resolució del procediment es deu al fet que la informació no es trobava en mans de l'Ajuntament i es va haver de tramitar una segona petició d'informació dirigida a la Mancomunitat.
Proposta de resolució d'estimació parcial de la Reclamació 729/2019
El senyor Josep Mir, ponent de la Proposta de resolució d'estimació parcial de la Reclamació 729/2019, interposada contra l'Ajuntament Ullastret, i relativa a l'accés a documents de la Comissió Especial de Comptes i actes de la Junta de Govern, relaciona els elements de tramitació i la fonamentació del sentit estimatori parcial de la Proposta de resolució.
Destaca que la persona reclamant ostenta la condició d'electe i que si bé tindria dret a tota la informació demanada, no s'hauria de facilitar la informació que conté el Model 190.
Es proposa introduir una esmena de matisació, en relació amb el reconeixement del dret d'accés del regidor a les actes de les Juntes de Govern que demana, que serà introduïda pel ponent a la resolució definitiva.
Proposta de resolució de finalització de la Reclamació 745/2019 per pèrdua d'objecte
La senyora Elisabet Samarra, ponent de la Proposta de resolució de finalització de la Reclamació 745/2019 per pèrdua d'objecte, formulada contra l'Ajuntament de Sant Martí Vell, i que té per objecte l'accés a la còpia de l'expedient administratiu relatiu a un canvi de numeració de carrers de Sant Martí Vell, i de totes les actuacions que s'hagin dut a terme per a retirar una placa de ceràmica, informa que l'administració reclamada ha facilitat a la persona reclamant la totalitat de la informació demanada, sense que aquesta hagi manifestat la seva disconformitat amb el contingut lliurat, de manera que correspon la finalització per pèrdua sobrevinguda del seu objecte.
Proposta de resolució de desestimació de la Reclamació 835/2019
El senyor Josep Mir, ponent de la Proposta de resolució de desestimació de la Reclamació 835/2019, formulada contra l'Ajuntament Tarragona i ESPIMSA, i que té per objecte diverses consultes relatives al Pla d'Autoprotecció del Mercat ambulant de Bonavista, exposa que la causa d'inadmissibilitat aplicada per l'Ajuntament, en resposta a la sol·licitud d'accés de referència, hauria estat correctament aplicada i per tant procedeix desestimar la Reclamació, atès que l'objecte de la sol·licitud no era informació pública en poder de l'Administració sinó la formulació de consultes, que excedeixen el dret d'accés.
Proposta de resolució de finalització de la Reclamació 11/2020 per pèrdua d'objecte
El senyor Josep Mir, ponent de la Proposta de resolució de finalització de la Reclamació 11/2020 per pèrdua d'objecte, interposada contra el Departament de Treball, Afers Socials i Famílies de la Generalitat de Catalunya, en el marc de la qual es reclama la copia d'un escrit en motiu del Dia Internacional de la Discapacitat, informa de les actuacions més destacades que s'han dut a terme i que permeten finalitzar per pèrdua sobrevinguda d'objecte, atès que l'administració reclamada ha facilitat la informació de què disposava a la persona reclamant.
Proposta de resolució de finalització de la Reclamació 16/2020 per pèrdua d'objecte
El senyor Josep Mir, ponent de la Proposta de resolució de finalització de la Reclamació 16/2020 per pèrdua d'objecte, interposada contra l'Ajuntament de Les Masies de Voltregà, i que té per objecte l'accés a diversa informació urbanística, relativa a la construcció de pisos a les escoles Vinyoles, exposa que correspon finalitzar el procediment per pèrdua sobrevinguda de l'objecte, atès que s'ha facilitat per part de l'administració reclamada la informació existent.
Proposta de resolució d'inadmissió de la Reclamació 17/2020
El senyor Josep Mir, ponent de la Proposta de resolució d'inadmissió de la Reclamació 17/2020, interposada contra interposada contra l'Ajuntament de Tarragona i ESPIMSA, en el marc de la qual es demana un certificat d'homologació, exposa que la Reclamació seria prematura per un dia i que, per tant, procedeix la seva inadmissió.
Proposta de resolució de finalització de la Reclamació 21/2020 per pèrdua d'objecte
La senyora Elisabet Samarra, ponent de la Proposta de resolució de finalització de la Reclamació 21/2020 per pèrdua d'objecte, formulada contra l'Ajuntament de Pallejà, en el marc de la qual es reclamen les quantitats aportades i l'assignació rebuda per l'Ajuntament de Pallejà respecte de l'Àrea Metropolitana de Barcelona, entre els anys 2010 a 2019, exposa que l'administració reclamada ha lliurat la informació demanada en el marc de la tramitació de la reclamació i que, per tant, s'ha esvaït la controvèrsia plantejada i correspon finalitzar el procediment per la pèrdua del seu objecte.
Proposta de resolució d'inadmissió de la Reclamació 32/2020
El senyor Josep Mir, ponent de la Proposta de resolució d'inadmissió de la Reclamació 32/2020, formulada contra l'Ajuntament de Badalona, amb l'objecte d'accedir a actuacions previstes per atendre en català, presentada per una entitat, exposa que correspon inadmetre la reclamació atesa que la seva pretensió és que es duguin a terme actuacions per al reconeixment de drets lingüístics, pretensió que no té empara en l'exercici del dret d'accés a la informació pública.